Vesilahtelainen talonomistaja maalasi asuintalonsa julkisivut kirkkaan vaaleanpunaisiksi. Nyt kunta velvoittaa omistajaa maalaamaan talon uudelleen heinäkuun loppuun mennessä.

Vaaleanpunaiseksi maalattu talo sijaitsee näkyvällä paikalla Vesilahden Kirkonkylässä. Jussi Saarinen

Uuden värin pitää olla aluearkkitehdin hyväksymä värisävy. Tällaisia sävyjä ovat esimerkiksi harmaan ja beigen eri sävyt.

Jos omistaja ei muuta talonsa julkisivun väriä, hän joutuu maksaa 5 000 euron uhkasakon.

Vesilahden kunnan rakennus- ja ympäristölautakunta päätti uhkasakosta kokouksessaan viime viikolla. Tapauksesta kertoi ensin Lempäälän-Vesilahden Sanomat.

Talo sijaitsee Vesilahden Kirkonkylässä näkyvällä paikalla. Kunta vaatii värin vaihtamista, koska nykyinen väri on vastoin asemakaava-alueen rakentamistapaohjetta ja kunnan ohjeistusta.

Kiista alkoi vuonna 2016

Talonomistajaa kehotettiin jo viime vuoden kesäkuussa maalaamaan talonsa uudella värisävyllä syyskuun 2018 loppuun mennessä. Hän ei näin toiminut, vaan talon julkisivu on yhä vaaleanpunainen.

Asian käsittely alkoi vuonna 2016, kun omistaja sai rakennustarkastajalta kielteisen päätöksen julkisivumuutoksista.

Värimuutoksesta ei päästy yhteisymmärrykseen, ja omistaja valitti lautakunnan päätöksestä hallinto-oikeuteen. Hämeenlinnan hallinto-oikeus hylkäsi valituksen syyskuussa 2017.

Kesäkuussa 2018 omistajaa kehotettiin maalaamaan julkisivut uudelleen aluearkkitehdin hyväksymällä sävyllä. Aikaa annettiin syyskuun loppuun asti.

Omistaja ei maalannut julkisivua uudelleen eikä antanut kunnalle selitystä.

Vesilahden rakennus- ja ympäristölautakunta päätti 7. toukokuuta velvoittaa omistajaa maalaamaan rakennuksen uudelleen hyväksytyllä värisävyllä.